钦定古今图书集成/明伦汇编/氏族典/第128卷 > 陈万言
## 钦定古今图书集成/明伦汇编/氏族典/第128卷 > 陈万言

按《广东通志》：“万言，字道襄，南海人。嘉靖壬子乡荐，丙
辰成进士，授池州府推官。锄奸剔蠹，雷厉风行，池民
爱颂之。擢监察御史，巡中城。已，巡长芦，清釐积弊。巡
闽中，倭寇警急，行视列郡，严檄戚将军继光为防御
计，民赖以安。再巡川蜀，迁江西副使，视学事二载，疏
辞归，侍母病，寻丁艰。服阕，以御史疏荐，谒部，补大名”
兵备副使，改永平。万言习于边务，转江西右参政。为
忌者所攟摭，乃致政归。